Foto: Patrik Macek, Željko Lukunić/PIXSELL, Hina, Index



ŠATORDŽIJE predvođene Đurom Glogoškim došli na Markov trg u četvrtak ujutro i jednostavno odlučili ostati. Iskoristili su prosvjed radnika Imunološkog kako bi blokirali Markov trg. Donijeli su si suncobran, hranu, piće, klupice.... Do 22,50 sati i zadnji branitelj ušao je u crkvu sv. Marka nakon što se interventna policija nakon 22 sata počela postupno približavati ulazu u crkvu, a na ulazu je ostao samo svećenik. Ispred ulaza je postavljena metalna barijera koja priječi bilo kakav ulaz ili izlaz iz crkve, a na Markovom trgu na kojem je javno okupljanje zabranjeno od 22 do 8 sati ujutro ostalo je oko 100 policajaca te novinari, a dio interventnih policajaca povukao se s Markova trga oko 23 sata.

> PRIJELOMNA VIJEST Šatoraši tijelima i plinskim bocama blokirali Savsku

Tijek događaja

1:09 Policija je na Markov trg donijela još željeznih ograda i očito proširila malo prostor na kojemu će sutra boraviti šatoraši. Oni su si u crkvi našli mjesta za spavanje, a ujutro će, pretpostavlja se, izaći na Markov trg, na kojemu smiju boraviti od 8 do 22h.

0:29 "Čovjek koji je stvorio hrvatsku policiju je u crkvu. Udrite, nste vi hrvatska policija!", viče se s barikada. "Prodani ste, prodani", "Šta ćete kad krene narod kad krene 20-30 tisuća ljudi na vas, šta ćete stajat kao sad"

0:16 Branitelji će prenoćiti u crkvi. Ujutro u 8 smiju opet na Markov trg.

0:15 Desetak mladića došlo je do barikade u Ćirilometodskoj vikalo je "Za dom spremni", psovalo policajce. Desetak intervetnih policajac je krenulo na njih. Mladići su otišli do druge barikade.

23:55 Pet svećenika stoji na ulazu u crkvu.

23:50 Peteročlani timovi interventne policije nalaze se na svim izlazima iz crkve.U 23.45 došlo je do prve smjene policije, došla je nova ekipa od njih 20.

23:43 Ekipa Hitne pomoć pružila je prvu pomoć Glogoškom i još jednom veteranu.

23:24 Došla su četiri svećenika u haljama, policija ih je pustila da uđu u crkvu. Iz crkve dopire velii pljesak. Policija se povukla, tek ih je 20-ak na ulazu u crkvu.

23:24 "Bojim se da to neće dobro završiti. Ljudi mogu učiniti neke nerazumne stvari. A oni koij su sve organizirali mirno spavaju. Crkva se pokazala otvoreno na čijoj je strani. A HDZ šuti", rekao je Matić.

23:10 Ekipa Hitne pomoći ušla je u crkvu.

23:00 Interventna je željeznu ogradu stavila na ulaz u crkvu. Šatoraši ne mogu van. Na vratima su dva svećenika. Jedan od njih je Don Stojić.

22:59 S N1 televizije javili su kako imaju informaciju da je policija omela signal za TV prijenos.

22:50 Policija je upala u crkvu, no odmah se i povukla.

22:48 "U crkvi se molimo, smiruju se tenzije. Nisam dosad vjerovao da će hrvatska policija krenuti na hrvatske branitelje.", rekao je Klemm za N1. Nije želio odgovoriti na pitanje dokad misle ostati tamo. "Mi samo želimo sastanak s premijerom", dodao je. "Samo želimo dijalog", dodaje.

22:43 Policija je uklonila suncobrane, i stolice. Šatoraši se mole. Policija ne može ući u crkvu jer im to priječi Vatikanski ugovor!

22:37 Muškarac je ipak ušao u zgradu. Odustao je od samoubojstva. Uveli su ga u crkvu.

22:34 Jedan muškarac popeo se na krov Gradske vijećnice nasuprot crkve. Zove se Boro, koliko smo čuli. Klemm mu preko megafona viče da se spusti, da će ga nazvati.

22:26 Šatoraši pobjegli u crkvu. Svećenik je izašao i stao pred policiju. Prvo je nešto pričao s policajcima,. Sada stoji na vratima, iza njega se sakrio Klemm.

22:24 Policija je uopzorila šatoraše da će primijeniti silu ako se ne maknu!

22:18 "Maknite se iza policijskih kordona", poziva policija novinare

22:15 "IMATE 10 MINUTA DA SE RAZIĐETE", jedan od specijalaca je rekao preko megafona!

22:11 Na Markov trg stiglo je 30-ak pripadnika interventne policije u punoj spremi!

22:08 Ravnatelj policije Vlado Dominić nalazi se u zgradi Vlade RH

22:08 Nekoliko autobusa s braniteljima je viđeno po gradu, pod policijskom pratnjom, i ne dopušta im se da dođu na Markov trg, javio je reporter N1 Televizije.

22:04 Ljudi se okupljaju u blizini Markovog trga. "Imamo veliku pomoć, okupljaju se naši suborci diljem cijele zemlje", rekao je Klemm za HRT. Klemm je i zahvalio novinarima što su dobili deke. Na direktan upit je li nabavka stotinu deka zapravo pretvaranje Markova trga u Savsku 66, Klemm nije htio dati jasan odgovor. "Ima nas tu i bolesnih, branitelja u teškom stanju kojima trebaju topli pokrivači", rekao je Klemm objašnjavajući da su pokrivači stigli kao pomoć i da je riječ o spontanoj pomoći hrvatske javnosti. "Bile su neke naznake da bi trebalo doći do sastanka s ravnateljem policije. Pratit ćemo što će biti, pa onda odlučiti hoćemo li u Crkvu. Hrvatski branitelji nisu zaslužili da policija ide na nas", rekao je za N1.

21:59 Dio šatoraša otišao je na barikade po deke i stvari za invalide, na barikadama se pjeva "Zovi, samo zovi" te u "U boj, u boj". Iako prvo nisu dopustili, policija je na kraju dala da uzmu deke

21:57 Šatoraši su pred ulazom u crkvu opet imali obraćanje novinarima. Iako ih je dio već u crkvi, oni koji su ispred poručili su da neće pobjeći u crkvu.

21:40 Na pitanje što će se događati poslije 22 sata za Dnevnik Nove TV pojasnio je Vlado Dominić, ravnatelj policije: "Policija će raditi sukladno zakonu. Ići ćemo najprije u dijalog s prosvjednicima da napuste prostor trga, a onda ćemo se dogovoriti s djelatnicima Policijske uprave zagrebačke što dalje ako odbiju. Ako uđu u crkvu sv. Marka, više nisu na prostoru Markovog trga gdje je dozvoljeno okupljanje do 22 sata. U crkvi mogu biti", rekao je.

21:49 Svi su se nagurali pred ulaz u crkvu Sv. Marka i čekaju intervenciju policije! Došao je i Don Stojić. Policija je dovezla i veliki kombi pred crkvu. Radi se o mobilnom stožeru Ravnateljstva policije. Mobilni stožeri imaju mogućnost spajanja na mrežu MUP-a, a u unutrašnjosti se nalazi kompletna komunikacijska infrastruktura: telefonska, analogna, radio i satelitska veza, TETRA, 3G mreža i vlastite veze te se time omogućuje normalan rad na terenu. S vozilima dolaze i mobilne kamere s kojih se snimke pohranjuju na tvrdi disk vozila, a po potrebi video signal se prenosi u Operativno-komunikacijski centar radi usmjeravanja rada policijskih službenika.

21:43 Kolindin savjetnik Ante Deur je stalno s Klemmom, non stop nešto raspravljaju. Doznajemo kako ljudi bliski Klemmu i Glogoškom organizirajudolazak što više veterana u Savsku: "Šalji poruke svim županijama, neka idu u Savsku, kroz noć makar da dođu".

21:30 Počelo je sklanjanje invalida veterana u crkvu. Ostali najavljuju sukob s policijom! Naime, jedan od prisutnih ratnih veterana našim je novinarima kazao kako bi bilo dobro da se sklone jer imaju namjeru odgovoriti policiji!

21:20 Šatordžije unose stvari u crkvu, deke i slično...

21:10 Pogledajte snimku. Šatordžije su klupe postavile ispred crkve, vrata crkve su otvorena, ispred vrata za stolom sjede Klemm i Glogoški.

;

21:05 Na Markov trg je došao ravnatelj policije.

21:00 "Vrata crkve su hrvatskim braniteljima bila uvijek otvorena. Žalosno je što ne možemo ući u Vladu i prespavati", najavio je Klemm spavanje u crkvi u razgovoru za HRT. Dodao je da mnogi hrvatski branitelji koji su blizu grada Zagreba, idu prema Zagrebu, oni koji su dalje okupljaju se u svojim mjestima.

20:47 Pred barikadama smo vidjeli i Ivana Pernara

20:45 Policija je rekla Markaču da može ući ako želi, ali on se okrenuo na drugu stranu. Šatordžije ispred crkve pjevaju "Zovi, samo zovi".

20:41 Markač je došao do policijskog kordona. Ne puštaju ga. Klemm je išao policiju nagovoriti da ga puste.

Tekst se nastavlja ispod oglasa

20:39 Supruga Đure Glogoškog rekla je jednom od prisutnih: "Samo nas mrtve odavde mogu odvesti, to su i Nevenkine riječi bile"

20:37 Kolege s Markovog trga javljaju nam kako je omjer policije i šatordžija sigurno 2:1.

20:33 Na Markov trg stigao je Ante Deur, savjetnik za branitelje Kolinde Grabar Kitarović!

20:29 Vrata Crkve širom su otvorena. Dva stražara stoje na vratima.

20:20 Dražimir Jukić, predsjednik Zbora udruga veterana HRT-u se požalio da su supruge invalida išle po lijekove te da ih policija nije pustla nazad. "Imamo čak i jednog koji ide na dijalizu", rekao je.

20:19 Pristup crkvi Sv. Marka je slobodan, svi mogu ući.

20:15 Interventna policija iz Varažina stiže u Zagreb! Doznajemo da stiže interventna iz više gradova sjeverne Hrvatske!

20:08 Čini se da su vrata Crkve otključana, i da će se šatordžije sakriti u crkvu?!



20:05 Žena od Glogoškog preuzela megafon

20:00 Ispod suncobrana ima tek oko 50-ak šatordžija. Skandirali su preko megafona: "U boj u boj, evo ovo je samo za Index, da imate materijala"

19:50 Kako javlja N1, Markova crkva je zaključana, pa se šatordžije neće moći skloniti u nju kako su planirali

19:36 Na jednoj od barikada došlo je do naguravanja ljutitog građanina i veterana. Policija je na kraju odvukla građanina i spriječila sukob. Građanin je želio do šatordžija, rekao je da provociraju, a jedan od njih mu je uzviknuo: "Šta, invalidi te provociraju?"

19:25 "Mi ne vidimo razlog da nas uklone jer ovo nije prosvjed, mi smo došli samo ovdje očekujući da nas Milanović primi. A evo imamo informacije da će nas u 22 sata ukloniti", rekao je Glogoški u 19.25.

Klemm je isto poručio da oni žele dijalog. Upitan za komentar Ostojićevih riječi, Klemm je odgovorio da će branitelji ostati na Markovu trgu, a policija neka radi svoj posao. "Vjerujem da hrvatska policija neće krenuti na ljude koji su u invalidskim kolicima, koji su bez ruku i nogu, koji su slijepi... Vjerujem da nas neće pokušati maknuti s Markovog trga", prokomentirao je Ostojićevu najavu Đuro Glogoški.

19:10 Za sada se policija oboružala metalnim ogradama, kojima navodno namjeravaju ograditi pristupe Gornjem gradu, te su gotovo sasvim blokirali Gornji grad, tako da prilaz trenutno nije dozvoljen ni turistima i stanovnicima Zagreba.

"Pristup je blokiran svima, i građanima i novinarima. Samo stanari mogu proći, njih propuštamo", rekli su nam policajci na Gornjem gradu.

19:00 Policija im je nešto ranije došla uručiti prekršajne prijave, no oni su to dobili primiti.

Jedan policajac Klemmu i Glogoškom donio je prekršajnu prijavu zbog ilegalnog organiziranja prosvjeda. Dao im je prijavu da je potpišu, ali oni to nisu željeli učiniti. Glogoški je policajcu rekao da on ne može potpisati prijavu "zato što je invalid". Policajac je liderima šatoraša zatim još jednom napomenuo da se do 22 sata moraju razići, nakon čega se udaljio.

Ministar policije Ranko Ostojić uoči sjednice Vlade koja je započela u 15 sati kazao je da šatordžije na Markovom trgu mogu ostati najkasnije do 22 sata. "Ako ostanu dulje od toga, slijedi im prekršajna prijava", kaže Ostojić. Ostojić je novinarima nakon Vladine sjednice najavio da će policija prosvjednike, ako se ne raziđu do 22 sata, "izmjestiti s Markova trga".

Šatordžije će se sakriti u crkvi?



Klemm je ponovio da okupljeni nisu u prosvjedu i da ne postavljaju nikome ultimatum, već da samo žele da javnost i novinari svjedoče razgovoru Milanovića i branitelja.

Prema neslužbenim informacijama televizije N1, šatordžije već imaju plan za slučaj da ih policija pokuša rastjerati. Navodno se namjeravaju skloniti u crkvu Sv. Marka. Inače, šatordžije je na Markovom trgu posjetio i Valentin Pozaić, pomoćni biskup zagrebački, pa je očito da ih crkva podržava.

U međuvremenu, raste broj pripadnika policijskih snaga na Markovu trgu.

I jos pojacanja. Strazari vicu Klemmu: Joza, stizu tenkovi #N1info pic.twitter.com/vh6zObBFMe — Vojislav Mazzocco (@MazzoccoV) May 28, 2015

Pokušavaju okupiti što više ljudi

S Markovog trga šatordžije očito nemaju namjeru tako skoro otići. Jednog od prosvjednika smo načuli kako govori da "ostaju tu", te izdaje direktivu da se što veći broj ljudi angažira da dođu pred Vladu i Sabor. Oko 14 sati se na Markovom trgu pojavilo i vozilo Caritasa Zagrebačke nadbiskupije, koji je šatordžijama dostavio vodu. Caritasov kombi do Markovog trga stigao je vozeći u zabranjenom smjeru pa je vozač zbog toga zaradio i prijavu, usprkos intervenciji šatordžija.

A oko 17 sati očekuje se i pečena janjetina, koju šatordžijama šalje Anica Kovač. Ona je u razgovoru za Index rekla da će dva janjca poslati u šator u Savsku, ali izgleda da će janjad samo biti preusmjerena na Markov trg, gdje su se Glogoški, Klemm i ekipa jutros nastanili.

"Mi smo ovdje pred vratima Vlade, kako su hrvatski branitelji zaslužni za stvaranje Oružanih snaga RH, očekujemo da će nas danas primiti Milanović. Ostat ćemo ovdje dok nas ne bude primio. Znamo da je bio na putu, da je umoran, da je sad u Lisinskom, očekujemo da nas primi. Ako bude bilo potrebno noćit ćemo ovdje. Mi smo došli na razgovor", rekao je Glogoški.

Šatoraši Deura pozdravili pljeskom

Pedesetak prosvjednika na Markovu trg posjetio je i bivši suprosvjednik, a danas aktualni savjetnik Kolinde Grabar-Kitarović za branitelje Ante Deur, kojeg su okupljeni dočekali pljeskom.

"Imamo informacije da su ljudi iz svih krajeva Hrvatske krenuli u Zagreb", dodao je.

"Mi smo samo došli razgovarati s predsjednikom Vlade, prosvjed ostaje u Savskoj.", ponovio je Glogoški.

"Mi nismo iskoristili radnike Imunoloskog", odgovorio je.

"Milanović zna da smo ovdje, mahnuo nam je malo prije", rekao je Glogoški.

"Jagode? Jagode su nam ljudi donirali", rekao je na upit o jagodama koje su se našle ispod suncobrana.

Klemm: Ne mogu nas potjerati!

Klemm je ranije rekao da žele razgovarati s premijerom: "Ovo nije ultimatum, mi želimo dijalog.", a nakon pressice kazao je: "Policija nas ne može potjerati, jer prema Ustavu svaki građanin može prosvjedovati".

"Naše je demokratsko pravo da mi tražimo ostavku ministra. Ono što mi tražimo je sastanak s ministrom Matićem, njegovom zamjenicom i pomoćnikom, ali i premijerom Zoranom Milanovićem. Pa nakon tog sastanka, tko kaže da mi nismo u pravu? Možda nismo, ali imamo dovoljno argumenata", kaže Klemm.



"Mi smo tu da iznesemo svoje argumente. Nekoliko puta smo rekli da premijer sam odlučuje tko će biti njegov ministar. Premijer Milanović je legalno izabran, mi ga poštujemo kao svog premijera, ali on mora poštovati nas kao građane i naći vremena za dijalog", rekao je Klemm.

Milanović neće primiti šatordžije



Iz Vlade su jutros poručili da će Milanović s šatordžijama rado pričati u dvorani Lisinski, gdje je danas službeno obilježen Dan oružanih snaga. No, šatordžije se tamo nisu pojavili. Pred dvoranom Lisinski novinari su dočekali Milanovića i pitali ga hoće li razgovarati sa šatordžijama. Milanović je međutim kraj novinara samo prošao o odmahnuo rukom, bez da je išta rekao.



Milanović je okupaciju Markova trga od strane šatordžija kratko komentirao po dolasku na sjednicu Vlade. Poručio je da ih nema namjeru primati mimo protokola. "Sastanka sigurno neće biti", potvrdio je i glasnogovornik Vlade RH Nikola Jelić, poručivši šatordžijama da se obrate resornom Ministarstvu branitelja u kojem su im vrata uvijek otvorena.

"Ne znam koji je smisao tog preseljenja. I u Savskoj su predugo. Treba sve raditi u skladu sa zakonom, a jasno je kakvi se prosvjedi prijavljuju", komentirala je uoči sjednice Vlade ministrica graditeljstva Anka Mrak Taritaš. Njen kolega iz Ministarstva pravosuđa Orsat Miljenić s novinarima o ovoj temi nije želio razgovarati.

Matić: Oni imaju do 35 tisuća kuna primanja, a radnici Imunološkog nemaju ni za kruh

Ministar branitelja Predrag Matić dao je izjavu za Index u kojoj je rekao da nema ništa novo za dodati vezano za prosvjede šatordžija i njihov dolazak na Markov trg. Istaknuo je kako je on već sedam mjeseci dostupan za razgovor, ali prosvjednici iz Savske "postavljaju samo ultimativne zahtjeve". "Ja ne odgovaram na nikakve ultimatume, ali sam spreman za dijalog", kaže Matić.



Na naše pitanje jesu li šatordžije danas iskoristili radnike Imunološkog zavoda, rekao je da je u najmanju ruku krajnje licemjerno što su se oni danas pojavili na Markovom trgu dajući im potporu. "Radnici Imunološkog nemaju ni za kruh, a onda im se pojavljuje zadnja skupina koja bi trebala išta zahtijevati imajući u vidu kako su to branitelji čija se primanja rastežu od pet do 35 tisuća kuna. I s tolikim primanjima krajnje je neprikladno ovakvo današnje ponašanje", rekao je Matić.

Matić nije došao na sjednicu Vlade

Na sjednicu Vlade u 15 sati Matić nije došao. Umjesto njega na Markov trg stigla je njegova zamjenica Vesna Nađ, koja je samo kratko poručila da se šatordžije sa svojim zahtjevima mogu obratiti na adresu Ministarstva branitelja u Savskoj ulici.



"Vi vidite koliko oni drže do svog ministra. Sedam mjeseci kampiraju dva metra od ministarstva, a nikad nisu došli pitati ministra da riješimo probleme. Njihovi problemi nisu nerješivi, osim onih političkih koji se ne žele rješavati", komentirao je ranije u razgovoru s novinarima najnoviju akciju šatordžija Matić.



Matić je dodao da će prosvjed šatordžija završiti kada "upravitelji cijelog tog procesa tako odluče". "Od prvog dana govorim da nema nijednog razloga da branitelji prosvjeduju", rekao je Matić.